รัฐบาลไทย-​กรมการจัดหางาน ส่งเสริมภูมิปัญญาท้องถิ่นสู่การสร้างรายได้ ลงพื้นที่สกลนคร-นครพนม ต่อยอดกลุ่มผู้รับงานไปทำที่บ้าน
วันเสาร์ที่ 11 พฤศจิกายน 2566
11/11/2566
​กรมการจัดหางาน ส่งเสริมภูมิปัญญาท้องถิ่นสู่การสร้างรายได้ ลงพื้นที่สกลนคร-นครพนม ต่อยอดกลุ่มผู้รับงานไปทําที่บ้าน
วันที่ 9 - 11 พฤศจิกายน 2566 นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน มอบหมาย  นางสาวบุณยวีร์ ไขว้พันธุ์ รองอธิบดีกรมการจัดหางาน ลงพื้นที่จังหวัดสกลนครและนครพนม
เยี่ยมเยียนกลุ่มผู้รับงานไปทําที่บ้าน ที่จดทะเบียนกับกรมการจัดหางาน 5 กลุ่ม พร้อมให้คําแนะนําต่อยอดผลิตภัณฑ์ ส่งเสริมการรวมกลุ่มสร้างรายได้
นางสาวบุณยวีร์ ไขว้พันธุ์ รองอธิบดีกรมการจัดหางาน เปิดเผยว่า กรมการจัดหางานมีการสนับสนุนกลุ่มรับงานไปทําที่บ้านและจัดตั้งกองทุนเพื่อผู้รับงานไปทําที่บ้าน สําหรับให้ผู้รับงานไปทําที่บ้านกู้ยืมไปซื้อวัตถุดิบหรืออุปกรณ์การผลิต มาตั้งแต่ปี พ.ศ. 2545 และติดตามผลการดําเนินการอย่างใกล้ชิด เพื่อให้คําแนะนําที่เป็นประโยชน์เกี่ยวกับการเรียนรู้และต่อยอดผลิตภัณฑ์ การบริหารจัดการกลุ่ม การทําบัญชี การทําการตลาด รวมทั้งให้คําแนะนําวิธีการขอกู้ยืมเงินดอกเบี้ยต่ําเพื่อเป็นทุนในการขยายกิจการ จากกองทุนเพื่อผู้รับงานไปทําที่บ้านด้วย โดยได้เข้าพบปะพูดคุยกับนางสาวกุลวดี รัตนะ ผู้รับงานไปทําที่บ้าน “สิปปะครามผ้าย้อมครามธรรมชาติสกลนคร” ณ ตําบลนาซอ อําเภอวานรนิวาส จังหวัดสกลนคร ซึ่งรับจ้างทอผ้าย้อมคราม และทําสินค้าจากผ้าย้อมคราม เป็นของขวัญ ของชําร่วยตามเทศกาลต่างๆ และ"กลุ่มเย็บผ้าอุตสาหกรรมแปรรูปบ้านดงบาก หมู่ 6" ณ ตําบลบ้านเหล่า อําเภอเจริญศิลป์ จังหวัดสกลนคร ซึ่งมีสมาชิกกลุ่มฯ จํานวน 6 คน รับงานเย็บเสื้อผ้าสําเร็จรูป เย็บจีวรพระ ย่ามพระ แมสพระ และลงพื้นที่จังหวัดนครพนม เยี่ยมเยียนกลุ่มผู้รับงานไปทําที่บ้าน กลุ่มเย็บผ้าหนองบ่อผ้าคราม” ณ ตําบลหนองบ่อ อําเภอนาแก จังหวัดนครพนม ซึ่งรับงานตัดเย็บเสื้อผ้า ปัจจุบันมีสมาชิก จํานวน 10 คน และเป็น 1 ในผู้กู้กองทุนเพื่อผู้รับงานไปทําที่บ้าน ที่มีวินัยและมีศักยภาพ และกลุ่มผู้รับงานไปทําที่บ้าน “กลุ่มทอผ้าพื้นเมืองครามอินดี้” ณ ตําบลหนองสังข์ อําเภอนาแก จังหวัดนครพนม ซึ่งรวมกลุ่มรับงานทอผ้าถุง ทอผ้าสไบ ตีนซิ่นและทอผ้าคลุมไหล่ สร้างรายได้ให้แก่ครัวเรือน โดยปัจจุบันมีสมาชิก จํานวน 8 คน สุดท้าย “กลุ่มจักสาน” ณ ตําบลหนองย่างชิ้น อําเภอเรณูนคร จังหวัดนครพนม ซึ่งทํากระติ๊บข้าว ตระกร้า ชะลอม กล่องทิชชู และขันโตกใส่บาตร โดยแต่ละกลุ่มมีรายได้ตั้งแต่เดือนละ 15,000 - 200,000 บาท ซึ่งหลายกลุ่มมีความคิดริเริ่ม สร้างสรร ต่อยอดผลิตภัณฑ์ตลอดเวลาจนสามารถเพิ่มมูลค่าสินค้า สร้างรายได้ให้สมาชิกเพิ่มขึ้น และบางกลุ่มยังเปิดรับสมัครสมาชิกเข้าร่วมกลุ่มเป็นจํานวนมาก เนื่องจากกลุ่มมีงานทําตลอดทั้งปี โดยเฉพาะงานเย็บผ้าอุตสาหกรรม
“หลังผ่านพ้นการแพร่ระบาดของโรคโควิด - 19 วิถีชีวิตและพฤติกรรมการทํางานของคนไทยเปลี่ยนแปลงไปอย่างมาก แรงงานจํานวนมากที่กลับคืนสู่ภูมิลําเนาพบว่าสามารถใช้ความรู้ที่ได้จากการทํางานในสถานการประกอบการ ผสมผสานกับภูมิปัญญาในท้องถิ่น ส่งผลให้เกิดการสร้างรายได้เพิ่มขึ้น ซึ่งเดิมกลุ่มผู้รับงานไปทําที่บ้านมักมีแต่ผู้สูงอายุ ที่รวมกลุ่มรับจ้างผลิตสินค้าที่มีวัตถุดิบอยู่ในท้องถิ่น เพื่อหารายได้เสริมในช่วงว่างจากการทําเกษตรกรรม แต่ปัจจุบันสมาชิกกลุ่มมีหลายช่วงวัย มีการแลกเปลี่ยนองค์ความรู้ระหว่างเจนเนอเรชั่น สร้างมูลค่าเพิ่มผลิตภัณฑ์ จากรายได้เสริมสู่รายได้หลักในครัวเรือน” รองอธิบดีกรมการจัดหางาน กล่าว
สําหรับผู้ที่สนใจชมผลิตภัณฑ์จากกลุ่มผู้รับงานไปทําที่บ้าน สามารถติดตามอุดหนุนสินค้าได้ที่เว็บไซต์ doe.go.th/vgnew แสกน QR code : E - catalog และสําหรับผู้ที่มีไอเดียหรือสนใจรวมกลุ่มรับงานไปทําที่บ้าน สามารถยื่นคําขอจดทะเบียน ณ สํานักงานจัดหางานจังหวัด หรือสํานักงานจัดหางานกรุงเทพมหานครพื้นที่ 1-10 แห่งท้องที่ที่สถานที่กลุ่มฯตั้งอยู่ หรือติดต่อสอบถามได้ที่กองส่งเสริมการมีงานทํา กรมการจัดหางาน กระทรวงแรงงาน โทร. 02 245 1317